om bemyndigelse til at indlede forhandlinger om indførelse af bestemmelser om grænseoverskridende datastrømme i aftalen mellem Den Europæiske Union og Japan om et økonomisk partnerskab

BEGRUNDELSE

1.BAGGRUND FOR FORSLAGET

•Forslagets begrundelse og formål

Ved afgørelse af 29. november 2012 godkendte Rådet forhandlingsdirektiver til Kommissionen med henblik på at forhandle en frihandelsaftale med Japan, på grundlag af hvilke Kommissionen forhandlede aftalen mellem Den Europæiske Union og Japan om et økonomisk partnerskab ("aftalen"). Aftalens kapitel 8 indeholder omfattende bestemmelser om handel med tjenesteydelser, liberalisering af investeringer og elektronisk handel.

På tidspunktet for afslutningen af forhandlingerne havde Den Europæiske Union imidlertid endnu ikke konsolideret en intern holdning til horisontale bestemmelser om grænseoverskridende datastrømme og om beskyttelse af personoplysninger i handelsaftaler. Som følge heraf indeholder aftalen ikke materielle regler om grænseoverskridende datastrømme mellem Den Europæiske Union og Japan, men en revisionsklausul i aftalens artikel 8.81, hvori det hedder: "Parterne revurderer senest tre år efter datoen for denne aftales ikrafttræden behovet for at indføre bestemmelser om frie datastrømme i denne aftale."

Den 31. januar 2018 godkendte Europa-Kommissionen horisontale bestemmelser om grænseoverskridende datastrømme og beskyttelse af personoplysninger i handelsforhandlinger, som blev offentliggjort i juli 2018. Disse bestemmelser er med held blevet forhandlet i flere bilaterale forhandlinger og er blevet foreslået i forbindelse med de igangværende forhandlinger om elektronisk handel i WTO. Den Europæiske Union er således nu i stand til at indføre bestemmelserne fra juli 2018 om grænseoverskridende datastrømme i aftalens eksisterende regler om e-handel.

Efter en række sonderende drøftelser på teknisk plan mellem repræsentanter for Den Europæiske Union og Japan i 2021 undersøgte Det Blandede Udvalg, der er nedsat ved aftalens artikel 22.1, på sit møde den 25. marts 2022, om det ville være til fordel for det økonomiske partnerskab mellem Den Europæiske Union og Japan at indføre bestemmelser om grænseoverskridende datastrømme i aftalen. På grundlag af denne undersøgelse forpligtede repræsentanterne for Den Europæiske Union og Japan sig på det 28. topmøde mellem EU og Japan til at overveje at indlede de forhandlinger, der er nødvendige for en sådan indførelse.

Den Europæiske Union og Japan har et dybtgående og dynamisk økonomisk forhold og har gennem deres gensidige ordning om et tilstrækkeligt beskyttelsesniveau skabt verdens største område for sikker overførsel af personoplysninger. Japan er Den Europæiske Unions nærmeste strategiske partner i den indopacifiske region og Den Europæiske Unions næststørste handelspartner i Asien. Det er derfor hensigtsmæssigt for første gang at indlede enkeltstående handelsforhandlinger med henblik på at indføre bestemmelser om grænseoverskridende datastrømme, databeskyttelse og privatlivets fred i aftalen.

•Sammenhæng med de gældende regler på samme område

Ved at sigte mod regler, der tackler uberettigede hindringer for datastrømme, samtidig med at Den Europæiske Unions reguleringsmæssige autonomi bevares, navnlig inden for databeskyttelse og privatlivets fred, bidrager forslaget til de mål, der er fastsat i meddelelsen af 18. februar 2021 fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget.

•Sammenhæng med Unionens politik på andre områder

Ved at forhandle regler om grænseoverskridende datastrømme med Japan i overensstemmelse med det konsoliderede forslag til bestemmelser om grænseoverskridende datastrømme, beskyttelse af personoplysninger og privatlivets fred i handelsaftaler forfølger forslaget Kommissionens strategi som fastlagt i gennemgangen af handelspolitikken, EU's datastrategi og i Kommissionens fælles meddelelse om EU's strategi for samarbejdet i Indo-Stillehavsregionen. I gennemgangen af handelspolitikken forpligtede Kommissionen sig til "fortsat [at] tackle uberettigede hindringer for datastrømme og samtidig bevare sin reguleringsmæssige autonomi inden for databeskyttelse og privatlivets fred". I EU's datastrategi hedder det, at: "EU vil fortsat tackle disse uberettigede hindringer for datastrømme i bilaterale drøftelser og internationale fora, herunder Verdenshandelsorganisationen, og samtidig fremme og beskytte de europæiske databehandlingsregler og -standarder i fuld overensstemmelse med EU-retten." Datastrømme identificeres også som et vigtigt element i Kommissionens fælles meddelelse om EU's strategi for samarbejdet i Indo-Stillehavsregionen.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Artikel 207, stk. 4, første afsnit, sammenholdt med artikel 218, stk. 3 og 4, i traktaten om Den Europæiske Unions funktionsmåde (TEUF) angives som retsgrundlag for dette forslag.

•Nærhedsprincippet (for områder, der ikke er omfattet af enekompetence)

I henhold til artikel 5, stk. 3, i traktaten om Den Europæiske Union (TEU) finder nærhedsprincippet ikke anvendelse på de områder, hvor EU har enekompetence.

•Proportionalitetsprincippet